## El Teatre Rialto de València acull l’anunci de les nominacions als Premis Talía 2025 durant la celebració de Dansa València

*** La presidenta de l’Acadèmia de les Arts Escèniques d’Espanya, Cayetana Guillén Cuervo, s’encarregarà de la lectura dels candidats el 4 d’abril
* ‘Dansa València. Spanish Dance Platform’ rep el suport de l’Acadèmia com a estructura fonamental per a la dansa del país**

Dansa València, el festival de dansa i arts del moviment de la Comunitat Valenciana que organitza la Conselleria d’Educació, Cultura, Universitats i Ocupació a través de l’Institut Valencià de Cultura (IVC), ha sigut el context triat per l’Acadèmia de les Arts Escèniques d’Espanya per a l’anunci de les nominacions dels seus Premis Talía 2025 el divendres 4 d’abril.

La presidenta de l’entitat, Cayetana Guillén Cuervo, es desplaçarà al Teatre Rialto de València per a la lectura de les companyies i artistes aspirants als guardons en la seua tercera edició.

Els millors professionals de cada una de les especialitats tècniques i creatives es donaran a conéixer el pròxim 12 de maig sobre l’escenari del Teatre Fernán Gómez Centro Cultural de la Villa de Madrid.

“Des de Dansa València rebem amb gratitud l’anunci de les nominacions en el marc del nostre festival. Comptar amb la presència d’una estructura de tanta rellevància a escala nacional per a les arts escèniques suposa un reconeixement fonamental per al festival com a plataforma espanyola de la dansa”, ha declarat la directora del festival, María José Mora.

“Agraïm a l’Acadèmia que per segon any consecutiu ens acompanye i reforce el seu compromís amb les arts del moviment i celebrem esta oportunitat per a continuar promovent, al seu costat, el valor de les arts escèniques en la nostra societat”, ha afegit.

L’acte es completarà amb la representació d’una peça de dansa de creació valenciana i amb la participació de Samaruc Teatre de l’ONCE, organització amb la qual València desenrotlla enguany el taller de dansa contemporània ‘Cos imprevist’, amb l’objectiu de fer els llenguatges del moviment inclusius per a totes les persones. La seua proposta consistirà en una breu intervenció de dos actrius, una d’elles, invident.

**Segona comunitat autònoma en nombre d’acadèmics**

Els Premis Talía de l’Acadèmia de les Arts Escèniques d’Espanya van nàixer amb la vocació de promoure i fomentar l’excel·lència de la creació com a patrimoni immaterial, destacar la labor integradora i pedagògica de les arts escèniques del nostre país i reconéixer l’esforç dels professionals i de les entitats que les difonen.

El desig d’organitzar una entrega de premis a les arts escèniques forma part d’un dels objectius fundacionals de l’Acadèmia. La primera edició dels Premis Talía es va celebrar en el Teatro Español de Madrid en 2023, igual que la segona edició.

“L’Acadèmia té una clara vocació descentralitzadora i vol estendre les seues activitats i especialment els Premis Talía, per tota Espanya, celebrant actes i esdeveniments en diferents espais a on unir totes les disciplines de les arts escèniques i diferents territoris”, ha explicat Cayetana Guillen Cuervo.

Després d’acollir la passada edició de Dansa València una trobada informal entre María José Mora i Cayetana Guillén Cuervo, este 2025 la sinergia entre les dos entitats s’enfortix amb este acte oficial.

Per la seua part, la presidenta de l’entitat ha destacat Dansa València com “l’aparador ideal per a promocionar els Premis Talía, ja que es tracta de la segona comunitat autònoma en nombre d’acadèmics associats i a on les arts escèniques tenen un paper fonamental en la vida de la seua societat”.

**Premiats en els Talía i programats en Dansa València**

La primera edició dels Premis Talía es va celebrar en 2023 en coincidència amb el Dia Mundial del Teatre. Els recentment estrenats guardons van reconéixer la coreografia de l’espectacle amb el qual es va inaugurar aquell any Dansa València, *Pharsalia*, d’Antonio Ruz.

En eixa mateixa gala es premià com a millor intèrpret femenina de dansa Rocío Molina pel seu espectacle *Vuelta al uno*, en el qual ballava amb l’única companyia de Yerai Cortés en la guitarra.

Així mateix, en 2024 l’artista malaguenya va estar programada en Dansa València amb este tancament a la seua trilogia dedicada a les cordes i la dansa, com també Mario Bermúdez Gil, que uns dies després de representar *Averno* en el Teatre Rialto, es va alçar amb el guardó a la millor coreografia en els Premis Talía.

Fecha: 25/03/2025